SAJTÓKÖZLEMÉNY

a Debreceni Egyetem partnerségével megvalósuló InnovaSPA (Interreg Europe) projekt litván tanulmányútjáról

A Debreceni Egyetem munkatársainak szervezésében termálterápiákban érintett szakemberek vettek részt az InnovaSPA projekt keretében tanulmányúton Litvániában.

A Debreceni Egyetem 2018 júniusában kezdte meg a termálterápiákra vonatkozó szakpolitikák fejlesztését célul kitűző InnovaSPA című projekt megvalósítását.

Most Litvániában vettek részt a szakemberek tanulmányúton, ahol a Litván Innovációs Ügynökség által szervezett program keretében betekintést nyerhettek a litván termálturizmus specialitásaiba.

Az első nap folyamán elméleti alapozás keretében ismertették a vendéglátók előadói a főbb tudnivalókat, az adottságokat, a fejlesztési irányokat és a jövőbeli terveket. Nagynevű előadók – mint Vytenis Andruikaitis, az Európai Bizottság egészségügyért és az élelmiszer-biztonságért felelős biztosa - mutatták be a termálvíz kapcsolódását az egészséghez, az élelmiszeriparhoz és a sporthoz.

Druskininkai-ban folytatódott a program, ahol az ásványvíz és gyógyító hatásának felfedezésének története valamint az azóta elért fejlődés nyűgözte le a látogatókat. A litván klíma miatt talán még sürgetőbb feladat volt itt megoldást találni a szezon kiszélesítésére, ezért még egy Hóarénát (Snow Arena) is építettek. Megkezdődött a szovjet stílusú épületek felújítása és egyéb turisztikai attrakciók fejlesztése is.

Birstonas-ban még előrehaladottabb fejlesztésekkel találkoztak a francia, szlovén, lett, román, lengyel, portugál és magyar résztvevők – elektromos buszok szállítják a turistákat, teljes rekreációs és gyógyító programot állítanak össze, odafigyelve a diétákra illetve az esetleges speciális étkezési igényekre is (laktóz-, gluténérzékenység, cukorbetegség stb.).

Összességében megállapítható, hogy Litvánia fontos természeti kincsének tekinti a „gyógyító vizet” és erre építi turizmusa egy jelentős részét. A stratégia fontos eleme, hogy a látogatók (akiknek a nagyobbik hányada még belföldi) minden időszakban találjanak megfelelő elfoglaltságot a magas szintű szolgáltatások igénybevétele közötti időszakokra is. A természet közelsége és az emberközeliség teszik különlegességé az itteni kezeléseket.

További információ a projektről az alábbi linkeken érhető el:

<https://www.interregeurope.eu/innovaspa/>

<https://kancellaria.palyazatok.unideb.hu/hu/innovaspa-interreg-europe>

Kérem, hogy további információért, keresse Gregán Orsolyát

+36302132506

gregan.orsolya@gmail.com